અનિલભાઈનું પ્રાથમિક શિક્ષણ વતન લણવાની પ્રાથમિક શાળામાં થયું. એ પછી છગનબાપાએ સ્થાપેલા કડીના સર્વવિદ્યાલયમાં તેમણે માધ્યમિક શિક્ષણ મેળવ્યું. વલ્લભ વિદ્યાનગરસ્થિત બિરલા વિશ્વકર્મા મહાવિદ્યાલયમાંથી તેઓ બીએ મિકેનિકલ એન્જિનિયર થયા હતા. એ જ્યારે વલ્લભ વિદ્યાનગરમાં ભણતા હશે ત્યારે તેમને કલ્પના પણ નહિ હોય કે એક દિવસ તેઓ ભાઈકાકાની જેમ એક યુનિવર્સિટીના વિશ્વકર્મા એટલે કે શિલ્પી બનવાના છે. એન્જિનિયરિંગમાં માસ્ટર ડિગ્રી મેળવવા માટે તેઓ અમેરિકા ગયા. સરસ ભણ્યા. અમેરિકામાં સ્થાયી થવાની તમામ તકો હોવા છતાં એ પ્રલોભન ટાળીને તેઓ ભારત પરત આવ્યા. વતનના વિકાસ માટે જ કશુંક કરવું એ લાગણી તેમનામાં હતી. તેમણે મહેસાણામાં એક ઉદ્યોગસાહસિક તરીકે પ્રારંભ કર્યો. 1969માં અમેરિકાએ એપોલો સેટેલાઇટ છોડેલો તેના પરથી તેમણે પોતાની કંપનીનું નામ એપોલો રાખ્યું હતું. તેમણે આ કંપનીને પ્રગતિશીલ બનાવી હતી. અર્થ મુવિંગ ઇક્વિપમેન્ટ્સના પ્રોડક્શનમાં આ કંપની ભારતમાં ટોચનું સ્થાન ધરાવે છે. આજે તો તેમની આ કંપની તેમના બે દીકરાઓ આસિતભાઈ અને આનંદભાઈ ચલાવે છે. તેનું વાર્ષિક ટર્નઓવર 300 કરોડ છે. છેલ્લાં ઘણાં વર્ષોથી અનિલભાઈ આ કંપનીના સલાહકાર માત્ર બની રહ્યા હતા.